b'\n_START_ARTICLE_\nCap d\'Estat Major de l\'Ex\xc3\xa8rcit de l\'aire franc\xc3\xa8s\n_START_SECTION_\nHist\xc3\xb2ria\n_START_PARAGRAPH_\nL\'Arma a\xc3\xa8ria francesa nasqu\xc3\xa9 el 1909, per\xc3\xb2 no esdevingu\xc3\xa9 independent fins al 1934, succeint l\'"A\xc3\xa9ronautique militaire" que depenia de l\'Ex\xc3\xa8rcit de terra. Al llarg dels anys, la denominaci\xc3\xb3 del seu responsable superior an\xc3\xa0 evolucionant paral\xc2\xb7lelament a com ho feien les dimensions del cos a les seves ordres, i seguint tamb\xc3\xa9 les situacions imperants a l\'ex\xc3\xa8rcit gal en conjunt. D\'aquesta manera, els generals de divisi\xc3\xb3 dels anys d\'entreguerres foren succe\xc3\xafts pels generals d\'ex\xc3\xa8rcit i de cos, just al comen\xc3\xa7ament de la segona guerra mundial. Als anys primers de la guerra es don\xc3\xa0 el cas curi\xc3\xb3s que, durant un breu per\xc3\xadode, coincidiren dos Caps de les Forces A\xc3\xa8ries: el del govern de Vichy, que encap\xc3\xa7ala unes for\xc3\xa7a a\xc3\xa8ria molt disminu\xc3\xafda de conseq\xc3\xbc\xc3\xa8ncies del tractat d\'Armistici del 25 de juny del 1940  i el de les Forces Franceses Lliures, que inicialment comandava uns pocs pilots evadits i algunes unitats colonials. Els caps de les FAFL foren inicialment de graduaci\xc3\xb3 inferior als de pre-guerra, com corresponia a la quantitat d\'efectius que encap\xc3\xa7alaven, per\xc3\xb2 amb una tend\xc3\xa8ncia creixent a mesura que avan\xc3\xa7ava la contesa i es reconstru\xc3\xafa el potencial aeri i augmentava el territori guanyat a l\'Eix. En els anys 50, la guerra d\'Indoxina (1945-1954), l\'episodi de Suez (1956), la guerra d\'Alg\xc3\xa8ria (1952-1962), m\xc3\xa9s recentment les accions a Maurit\xc3\xa0nia i al Txad, la guerra del Golf (1990-1991), l\'actuaci\xc3\xb3 als Balcans i finalment a Afganistan, aix\xc3\xad com uns requisits tecnol\xc3\xb2gics m\xc3\xa9s elevats (com la capacitat nuclear francesa) han mantingut un alt nivell en la mobilitzaci\xc3\xb3 d\'aquesta. Les darreres d\xc3\xa8cades del segle XX, a partir del 1958, han viscut la consolidaci\xc3\xb3 del grau de "General d\'ex\xc3\xa8rcit aeri" per al Cap de l\'Estat Major, per b\xc3\xa9 que el cap actual (des del 2010) sigui un almirall, \xc3\x89douard Guillau._NEWLINE_Anecd\xc3\xb2ticament, el primer "Cap d\'Estat Major General de les Forces A\xc3\xa8ries" va ser el perpinyanenc Henry Michaud.'